1. Cyflwyniad
   1. Mae Prifysgol Metropolitan Caerdydd yn cydnabod bod cynnal data cywir ac adferadwy sy'n deillio o waith ei chymuned ymchwil yn hanfodol i arferion da wrth gynnal ymchwil.
   2. Yn ogystal, derbynnir yn gyffredinol fod data ymchwil a ariennir yn gyhoeddus yn nwydd cyhoeddus a ddylai, lle bynnag y bo modd, fod ar gael i bawb, gyda chyn lleied o gyfyngiadau â phosibl mewn modd amserol a chyfrifol, fel y nodir yn Egwyddorion Cyffredin RCUK ar Bolisi Data.
   3. Cydnabyddir bod llawer o gynnydd i'w wneud ym Met Caerdydd mewn perthynas â rheoli data ymchwil ac y bydd yn cymryd amser i gefnogi ac annog newidiadau mewn arferion ymchwil sy'n gysylltiedig ag archifo a rhannu data ymchwil.
   4. Felly, disgwylir mai dim ond mewn perthynas â phrosiectau ymchwil a ariennir yn allanol y glynir yn llawn wrth y polisi hwn yn y lle cyntaf. Serch hynny, y nod yn y pen draw yw y bydd yr holl ymchwil a wneir gan staff a myfyrwyr Met Caerdydd yn cael ei chynnal o dan nawdd y polisi hwn. Cyflawnir hyn drwy weithredu'n raddol raglen gymorth a fydd yn annog newidiadau mewn arferion rheoli data ymchwil ar draws y sefydliad.
2. Diffiniadau
   1. Mae'r Polisi Rheoli a Llywodraethu Data sefydliadol yn diffinio data fel unedau gwybodaeth penodol megis rhifau, llythrennau neu symbolau sydd fel arfer wedi'u fformatio mewn ffordd benodol. At ddibenion y polisi hwn, mae'r term *data ymchwil* yn cyfeirio at wybodaeth a gesglir drwy weithgarwch ymchwil. Gall gwybodaeth o'r fath fod ar amrywiaeth o ffurfiau, gan gynnwys data meintiol, recordiadau neu drawsgrifiadau cyfweliad, recordiadau fideo neu sain.
3. Cysylltiad â pholisïau sefydliadol eraill
   1. Mae'r ddogfen hon yn nodi'r polisi cyffredinol mewn perthynas â rheoli data ymchwil ym Mhrifysgol Metropolitan Caerdydd. Fodd bynnag, mae'n gysylltiedig ag amryw o bolisïau a gweithdrefnau sefydliadol eraill, felly dylid ei ddarllen ar y cyd â nhw. Mae'r canlynol o arwyddocâd arbennig:

Polisi Mynediad Agored

Polisi ar storio Data Ymchwil Gweithdrefnau ar gyfer cymeradwyaeth foesegol Polisi Camymddwyn Ymchwil

Polisi Rheoli a Llywodraethu Data

Polisi PREVENT

1. Storio, cadw a rhannu data: disgwyliadau
   1. Cydnabyddir bod cynhyrchu data ymchwil agored yn allbwn cyfreithlon o'r broses ymchwil. Os felly, bydd data ymchwil a gynhyrchir gan Brifysgol Metropolitan Caerdydd yn gywir, yn gyflawn ac yn ddibynadwy, a bydd pob ymdrech yn cael ei gwneud i sicrhau bod data'n adnabyddadwy ac yn adferadwy, ac ar gael i bawb lle y bo'n briodol. Bydd data'n cael ei storio mewn modd sy'n cydymffurfio â rhwymedigaethau cyfreithiol a moesegol, yn ogystal ag unrhyw ofynion sy'n benodol i gyllidwr yr ymchwil. Pan fydd materion cyfrinachedd a/neu anhysbysrwydd yn codi, bydd y rhain o'r pwys mwyaf wrth ystyried sut a ble y caiff data ei storio a'i ddarparu.
   2. Bydd data'n cael ei storio mewn storfa ddiogel sy'n addas ar gyfer y set ddata dan sylw. Pan fydd data'n cael ei storio mewn storfa allanol, bydd manylion llawn lleoliad y data wedi'u cofrestru gyda'r sefydliad a bydd manylion ynghlwm wrth unrhyw gyhoeddiadau perthnasol gan y Llyfrgell.
   3. Lle bynnag y bo modd, bydd data sy'n ategu ac yn sail i allbynnau ymchwil cyhoeddedig ar gael wrth gyhoeddi'r allbwn, a bydd yn cael ei gadw am gyfnod priodol. Er mwyn galluogi hyn, bydd digon o fetadata yn cael ei gofnodi a'i ddarparu i alluogi eraill i ddeall yr ymchwil a'r potensial i ailddefnyddio’r data. Bydd allbynnau cyhoeddedig yn cynnwys gwybodaeth am sut i gael gafael ar y data ategol.
   4. Y cyfnod lleiaf ar gyfer cadw data ymchwil fydd deng mlynedd o'r dyddiad cyhoeddi. Fodd bynnag, lle mae cyllidwr yr ymchwil yn gofyn am gyfnod cadw hirach, glynir wrth hyn.
   5. Penderfynir ar gyfnodau cadw fel rhan o'r ymarfer cynllunio Rheoli Data. Unwaith y bydd y cyfnod cadw cychwynnol fel y nodir yn y Cynllun Rheoli Data wedi dod i ben, cynhelir adolygiad i asesu a ddylid cadw'r data am gyfnod pellach. Bydd data â gwerth hirdymor cydnabyddedig yn cael ei gadw ac yn parhau i fod yn hygyrch, a bydd modd ei ddefnyddio ar gyfer ymchwil yn y dyfodol. I'r gwrthwyneb, ni fydd disgwyl i ddata nad yw wedi denu llawer o ddiddordeb ers dros ddeng mlynedd gael ei gadw.
   6. Bydd storio allbynnau a data sy'n deillio o brosiectau ymchwil israddedig neu brosiectau ymchwil ôl-raddedig a addysgir yn amodol ar ddisgwyliadau'r polisi hwn lle bwriedir cyhoeddi canlyniadau'r ymchwil. Mewn achosion lle nad oes bwriad i gyhoeddi, bydd y broses o storio'r allbynnau a'r data yn cael ei rheoli gan drefniadau rheoleiddio'r dyfarniad perthnasol.
   7. Cydnabyddir bod angen cyfyngu ar fynediad at ddata ymchwil ar adegau, ond bod rhaid cyfiawnhau unrhyw gyfyngiadau mynediad a osodir ar ddata. Rhagwelir y bydd cyfyngiadau o'r fath yn gysylltiedig â chynnal cyfrinachedd, diogelu preifatrwydd cyfranogwyr ymchwil, sensitifrwydd masnachol neu faterion sy'n ymwneud ag Eiddo Deallusol.
   8. Pan fydd darpariaethau cyfrinachedd yn berthnasol, cedwir data mewn ffordd y gall trydydd partïon gyfeirio ato heb dorri cyfrinachedd o'r fath. Gellir cytuno ar gytundebau cyfrinachedd i ddiogelu hawliau eiddo deallusol rhwng y sefydliad, yr ymchwilydd a noddwr yr ymchwil. Pan fo cytundebau o'r fath yn cyfyngu ar gyhoeddi a thrafodaeth rydd, rhaid cytuno'n benodol ar gyfyngiadau.
2. Cynllunio Rheoli Data
   1. Mae Met Caerdydd yn cydnabod, er mwyn i ddata allu cael ei ddarganfod, a bod modd mynd ato a'i ddefnyddio'n agored, bod rhaid ystyried rheoli data o ddechrau'r broses ymchwil. Felly, er mwyn i faterion sy'n ymwneud â chasglu a chynhyrchu data gael eu hystyried cyn gynted â phosibl, bydd Prif Ymchwilwyr yn datblygu Cynllun Rheoli Data fel rhan o gamau cynllunio eu prosiect ymchwil.
   2. Bydd y Cynllun Rheoli Data yn ystyried materion sy'n ymwneud â chasglu data, storio a gwneud copi wrth gefn o ddata, cadw data a rhannu data. Bydd academyddion yn cael cymorth i ddatblygu eu Cynllun Rheoli Data gan staff cymorth perthnasol mewn unedau canolog a'u Hysgol neu eu Huned.
3. Cyfrifoldebau
   1. Mae datblygu data ymchwil agored yn dibynnu ar allu pawb sy'n gysylltiedig i ddeall eu cyfrifoldebau ac i wneud y gorau o'u cyfleoedd eu hunain.
   2. Mae Met Caerdydd yn disgwyl i ymchwilwyr unigol fod yn gyfrifol am:
      * Sicrhau bod eu gwybodaeth eu hunain mewn perthynas â rheoli data yn ddigonol i gyflawni eu rhwymedigaethau. Bydd hyn yn cynnwys ymgyfarwyddo a glynu wrth Egwyddorion Cyffredin Cynghorau Ymchwil y DU ar Bolisi Data.
      * Rheoli data a chofnodion ymchwil yn unol ag egwyddorion a disgwyliadau'r polisi hwn.
      * Ystyried sut y byddant yn rheoli'r data y maent yn ei gasglu a'i gynhyrchu yn gynnar yn y gwaith o gynllunio ymchwil gan ddefnyddio Cynllun Rheoli Data. Dylai hyn gynnwys cynllunio ar gyfer cadw data'n barhaus ar ôl cwblhau'r ymchwil ac ystyried ble y caiff data ei leoli a'i storio os byddant yn gadael y sefydliad.
      * Sicrhau y glynir wrth unrhyw ofynion mewn perthynas â rheoli data ymchwil a bennwyd gan gyllidwyr eu hymchwil neu yn ôl telerau contract ymchwil.
      * Glynu wrth Bolisi Mynediad Agored Met Caerdydd.
      * Glynu wrth PREVENT lle bo hynny'n berthnasol.
   3. Mae Met Caerdydd yn disgwyl y bydd Deoniaid Ysgolion (neu'r hyn sy'n cyfateb iddynt) yn gyfrifol am:
      * Sicrhau bod ymchwilwyr yn eu Hysgol yn ymwybodol o'r polisi hwn a'u cyfrifoldebau mewn perthynas ag ef.
      * Datblygu canllawiau a gweithdrefnau ar lefel leol mewn perthynas â rheoli data ymchwil i gefnogi egwyddorion a disgwyliadau'r polisi hwn a lledaenu'r rhain i'r holl staff ymchwil yn eu Hysgol.
   4. Ar lefel sefydliadol, mae'r Brifysgol yn gyfrifol am:
      * Ddarparu mynediad at wasanaethau a chyfleusterau ar gyfer storio, gwneud copi wrth gefn a chadw data a chofnodion ymchwil er mwyn galluogi ymchwilwyr i fodloni gofynion y polisi hwn a gofynion cyllidwyr eu hymchwil.
      * Darparu mynediad i ymchwilwyr at hyfforddiant, cymorth a chyngor mewn perthynas â rheoli data ymchwil.
      * Darparu'r adnoddau angenrheidiol i'r gwasanaethau canolog sy'n gyfrifol am ddarparu'r hyfforddiant, y gwasanaethau a'r cyfleusterau hyn.
4. Gweithredu'r polisi hwn
   1. Ategir y polisi hwn gan linell amser o weithredu graddol a fydd yn ystyried gwahanol lefelau o flaenoriaeth ac yn rheoli disgwyliadau yn erbyn cost. Bydd yr amserlen yn cynnwys rhaglen o godi ymwybyddiaeth a datblygu staff. I gydnabod bod llawer o gynnydd i'w wneud, bydd y polisi'n cael ei adolygu'n flynyddol, o leiaf am hyd y llinell amser sy'n sail iddo.

RES

Ebrill 2017